Uda (Nara)

Uda () on Japanin kaupunki Honshūn saarella Kansain alueella Naran prefektuurissa. Se sijaitsee sisämaassa prefektuurin koillisosassa Yamaton ylängöllä. Lännessä kaupungin alue nousee Ryūmonvuorille, koillisessa se rajautuu Mien prefektuuriin. Udajoki virtaa kaupungin läpi. Udassa on 29 825 asukasta (joulukuussa 2019) ja sen pinta-ala on 247,50 neliökilometriä.

Uda on kaupunkina suhteellisen uusi: se perustettiin vuonna 2006 liittämällä yhteen Haibaran, Ōudan ja Utanon maaseutukaupungit sekä Murōn kyläkunta. Alue sijaitsee historiallisen Ise-kaidō-tien varrella, ja useat nykyisen kaupungin alueella sijaitsevat paikkakunnat kehittyivätkin tien varren postiasemina (shukuba). Niistä entisen Ōudan maaseutukaupungin Matsuyama oli Edo-kaudella myös linnanalus- ja kauppakaupunki. Siellä on säilynyt monia aikakauden vanhoja rakennuksia, jotka on suojeltu. Udan alue on pääosin metsää, ja metsätalous onkin merkittävä elinkeino. Kaupungissa tuotetaan myös esimerkiksi vihanneksia, kudzua ja naudanlihaa, Utanossa turkiksia. 

Udan rakennettuun kulttuuriperintöön kuuluvat useat vanhat temppelit ja pyhäköt, joista Murō-ji ja Mikumari-jinja on nimitetty Japanin kansallisaarteiksi. Muita temppeleitä ovat esimerkiksi Ōno-dera ja Kaichō-ji. Osa kaupungin alueesta kuuluu Murō-Akame-Aoyaman puolikansallispuistoon. Udaa palvelee Kintetsu-rautateiden Osaka-linja.

Kuvia

Lähteet

Aiheesta muualla 

 Kaupungin internetsivut 

Naran prefektuurin kaupungit